ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή και τη διαχείριση της οδηγίας 2000/14/ΕΚ του Ευρωπαϊκού Κοινοβουλίου και του Συμβουλίου, της 8ης Μαΐου 2000, για την προσέγγιση των νομοθεσιών των κρατών μελών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους

1.Εισαγωγή

Η οδηγία 2000/14/ΕΚ σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους (στο εξής: οδηγία) εκδόθηκε στις 8 Μαΐου 2000 και τέθηκε σε εφαρμογή στις 3 Ιανουαρίου 2002. Το νομικό πλαίσιο της ΕΕ σχετικά με την εκπομπή θορύβου από εξοπλισμό προς χρήση σε εξωτερικούς χώρους θεσπίστηκε με τη συγχώνευση επτά ειδικών οδηγιών για τα προϊόντα και δύο οδηγιών για τις διαδικασίες δοκιμής.

Το άρθρο 20 της οδηγίας απαιτεί από την Επιτροπή να υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με τις εμπειρίες της από την εφαρμογή και τη διαχείριση της οδηγίας. Αφού προβεί σε όλες τις αναγκαίες διαβουλεύσεις, ιδίως με την επιτροπή που θεσπίστηκε με το άρθρο 18 της οδηγίας, η Επιτροπή οφείλει να διατυπώνει τα συμπεράσματά της, καθώς και τυχόν προτάσεις τροποποιήσεων της οδηγίας.

Στη βάση αυτή, η Επιτροπή αξιολόγησε την οδηγία κατά τη διάρκεια της περιόδου εφαρμογής της. Στην αξιολόγηση εξετάστηκαν οι επιδόσεις της οδηγίας με βάση την αποτελεσματικότητά της όσον αφορά την επίτευξη των στόχων της, την αποδοτικότητά της (με έμφαση στην εξέταση του κανονιστικού —συμπεριλαμβανομένου του διοικητικού— κόστους και οφέλους), καθώς και με βάση τις δυνατότητες απλούστευσης και βελτίωσης, τη συνοχή της με άλλες νομοθετικές πράξεις της ΕΕ, τη συνάφειά της προς τις ανάγκες των ενδιαφερόμενων φορέων και την προστιθέμενη αξία της για την ΕΕ.

Προς υποστήριξη της αξιολόγησης, χρησιμοποιήθηκαν διάφορες πηγές δεδομένων, πραγματοποιήθηκαν διάφορες διαβουλεύσεις με τα κράτη μέλη και τους ενδιαφερόμενους φορείς στις σχετικές ομάδες εργασίας, ενώ επίσης εκπονήθηκαν διάφορες μελέτες, με σκοπό τη συλλογή επικαιροποιημένων πληροφοριών σχετικά με τις επιδόσεις του εξοπλισμού που εμπίπτει στο πεδίο εφαρμογής, καθώς και με σκοπό τη διερεύνηση της ανάγκης και της δυνατότητας αναθεώρησης:

·η μελέτη με τίτλο «Study on the experience in the implementation and administration of Directive 2000/14/EC relating to the noise emission in the environment by equipment for use outdoors» (Μελέτη σχετικά με την εμπειρία από την εφαρμογή και τη διαχείριση της οδηγίας 2000/14/ΕΚ σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους) (στο εξής: μελέτη NOMEVAL) που εκπονήθηκε το 2007·

·η μελέτη με τίτλο «Impact assessment on possible policy options for reviewing the Outdoor Equipment Noise Directive» (Εκτίμηση επιπτώσεων σχετικά με πιθανές επιλογές πολιτικής για την αναθεώρηση της οδηγίας σχετικά με την εκπομπή θορύβου από εξοπλισμό προς χρήση σε εξωτερικούς χώρους) (στο εξής: μελέτη ARCADIS) που εκπονήθηκε το 2009·

·η μελέτη με τίτλο «Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC» (Μελέτη σχετικά με τη συγχώνευση της οδηγίας για την εκπομπή θορύβου από εξοπλισμό προς χρήση σε εξωτερικούς χώρους, 2000/14/ΕΚ, με την οδηγία για τα μηχανήματα, 2006/42/ΕΚ) (στο εξής: μελέτη CEPS) που εκπονήθηκε το 2013·

·η μελέτη με τίτλο «Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors» (Μελέτη σχετικά με την καταλληλότητα του τρέχοντος πεδίου εφαρμογής και των οριακών τιμών της οδηγίας 2000/14/ΕΚ σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους) (στο εξής: μελέτη ODELIA) που εκπονήθηκε τα έτη 2015-2016·

·η μελέτη με τίτλο «Supporting study for an evaluation and impact assessment of Directive 2000/14/EC on noise emission by outdoor equipment» (Μελέτη τεκμηρίωσης για την αξιολόγηση και την εκτίμηση των επιπτώσεων της οδηγίας 2000/14/ΕΚ σχετικά με την εκπομπή θορύβου από εξοπλισμό προς χρήση σε εξωτερικούς χώρους) (στο εξής: μελέτη VVA) που εκπονήθηκε τα έτη 2017-2018.

Τα αποτελέσματα της αξιολόγησης περιγράφονται σε ειδικό έγγραφο εργασίας των υπηρεσιών της Επιτροπής (SWD) που συνοδεύει την παρούσα έκθεση.

2.Σκοπός και κύριες διατάξεις της οδηγίας

Η οδηγία θεσπίζει το νομικό πλαίσιο για την εναρμόνιση των κανόνων και των διαδικασιών σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους που διατίθεται στην αγορά της ΕΕ. Σκοπός της είναι να προστατεύσει την ανθρώπινη υγεία και την ευημερία των πολιτών, καθώς και να προστατεύσει το περιβάλλον, με τη μείωση της εκπομπής θορύβου από εξοπλισμό προς χρήση σε εξωτερικούς χώρους, όπως επίσης και να συμβάλει στην εύρυθμη λειτουργία της εσωτερικής αγοράς, με την εναρμόνιση των απαιτήσεων για τον εξοπλισμό προς χρήση σε εξωτερικούς χώρους όσον αφορά την εκπομπή θορύβου, προκειμένου να αποφευχθούν οι φραγμοί στην ελεύθερη κυκλοφορία του εξοπλισμού αυτού.

Οι κυριότεροι στόχοι της οδηγίας είναι:

·η διασφάλιση της ελεύθερης κυκλοφορίας του εξοπλισμού προς χρήση σε εξωτερικούς χώρους που εμπίπτει στο πεδίο εφαρμογής, εντός της εσωτερικής αγοράς της ΕΕ·

·η μείωση της επιτρεπτής στάθμης θορύβου από τον εξοπλισμό αυτόν, με σκοπό την προστασία της υγείας και της ευημερίας των πολιτών, καθώς και την προστασία του περιβάλλοντος·